C 47/100
HU
Az Európai Unió Hivatalos Lapja
2023.2.7.
2022. július 6., szerda
81.
nyomatékosan arra kéri Bosznia-Hercegovinát, hogy fokozza a határokon átnyúló bűnözés, különösen az ember- és fegyverkereskedelem, valamint a szabálytalan határátlépés elleni erőfeszítéseit, továbbá sürgeti, hogy Bosznia-Hercegovina gondoskodjon a jogállásról szóló megállapodás időszerű megkötéséről az Európai Határ- és Partvédelmi Ügynökséggel (Frontex), az ugyanis lehetővé tenné a határok jobb védelmét és igazgatását; sürgeti az ügynökséget és Bosznia-Herce­ govinát, hogy az alapvető jogok maradéktalan tiszteletben tartása mellett biztosítsák a határigazgatást;
Külpolitika és biztonság 82. felhívja a régió valamennyi vezetőjét, hogy mozdítsák elő a stabilitást és az enyhítést, és ennek során mellőzzék az indokolatlan, lázító megnyilvánulásokat, amelyek káros hatással vannak a stabilitásra, az ország demokratizálódására és a folyamatban lévő reformfolyamatra, továbbá erősítsék meg a jószomszédi kapcsolatokat, és törekedjenek a lezáratlan kétoldalú kérdések megoldására; aggodalmát fejezi ki amiatt, hogy Oroszország Ukrajna elleni agresszív háborúját követően Bosznia-Hercegovinában és a Nyugat-Balkánon fennáll a politikai destabilizáció veszélye; 83. üdvözli, hogy az ukrajnai orosz inváziót elítélő szavazásokon Bosznia-Hercegovina egyre inkább igazodik az EU közös kül- és biztonságpolitikájához; sajnálatát fejezi ki azonban amiatt, hogy az ukrajnai inváziót követően egyes politikai szereplők akadályozzák az Oroszországgal és Fehéroroszországgal szembeni szankciók végrehajtását; felszólít ezért arra, hogy Bosznia-Hercegovina e szereplői tartsák be az ország nemzetközi kötelezettségvállalásait, és biztosítsák, hogy annak nemzeti politikái összhangban álljanak az Ukrajna orosz inváziójára vonatkozó korlátozó intézkedésekről szóló tanácsi határozatokkal; 84. üdvözli Bosznia-Hercegovina minisztertanácsának azon döntését, hogy megkönnyíti az ukrán menekültek belépését és meghosszabbítja tartózkodásuk időtartamát; 85. figyelmeztet arra, hogy Oroszország továbbra is érdekelt a régió és európai útjának destabilizálásában; elítéli, hogy Oroszország támogatja a Boszniai Szerb Köztársaság entitásának szeparatista politikáit, és továbbra is aggodalmát fejezi ki a prominens bosznia-hercegovinai politikai szereplők és a Kreml közötti folyamatos összhang, valamint baráti kapcsolatok miatt; sürgeti valamennyi szereplőt, hogy gyorsan és egyértelműen határolódjanak el Putyin rezsimjétől; aggodalmát fejezi ki amiatt, hogy Oroszország „humanitárius központ” megnyitását tervezi Banja Lukában, amely katonai együttműködést álcázhatna polgári tevékenységnek, és felhívja Bosznia-Hercegovina hatóságait, hogy vonjanak vissza minden, a központ megnyitására irányuló megállapodást; 86. rendkívül aggasztónak tartja, hogy az EU-hoz csatlakozni kívánó nyugat-balkáni országokat különösen súlyosan érintik az Oroszországból és Kínából kiinduló külföldi beavatkozás és félretájékoztatási kampányok formájában elkövetett támadások; riasztónak tartja, hogy Magyarország és Szerbia segíti Kínát és Oroszországot geopolitikai céljaik elérésében; mélységes aggodalmát fejezi ki az Ukrajna elleni orosz agresszióról szóló dezinformációk terjedése miatt; felhívja a hatóságokat, hogy az EU-val együttműködve tegyenek lépéseket a dezinformáció és más hibrid fenyegetések elleni küzdelem érdekében; javasolja, hogy a regionális szakértők bevonásával kezdeményezzenek párbeszédet a nyugat-balkáni civil társadalommal és a magánszektorral a dezinformáció elleni erőfeszítések régión belüli összehangolása érdekében; hangsúlyozza, hogy az EU-nak fokoznia kell proaktív stratégiai kommunikációját; e tekintetben kéri a Bizottságot, hogy építse ki a dezinformációs fenyegetések leküzdéséhez szükséges infrastruktúrát, és kéri az EKSZ-t, hogy a StratCom-elle­ nőrzést terjessze ki a nyugat-balkáni országokból és szomszédaikból érkező, határokon átnyúló dezinformációs fenyegetésekre; 87. sürgeti az Uniót, hogy tegyen konkrét lépéseket annak biztosítása érdekében, hogy a Nyugat-Balkán és Bosznia-Hercegovina a tágabb stratégiai és biztonsági környezet részét képezze, már csak az Ukrajna elleni orosz agresszióra, a dezinformációra és a rosszindulatú beavatkozásra is tekintettel, amely destabilizálja az országot és a régiót; kiemeli, hogy az EU-nak fokozott mértékű segítséget és műszaki szakértelmet kell nyújtania Bosznia-Hercegovina kiberbiztonságához; 88. üdvözli, hogy az Európai Tanács készen áll arra, hogy a 2022.
június 23-i következtetéseiben említettek szerint tagjelölt ország státuszt adjon Bosznia-Hercegovinának, és tudomásul veszi, hogy az Európai Tanács felkérte a Bizottságot, hogy haladéktalanul tegyen jelentést a Tanácsnak a véleményében meghatározott 14 kulcsfontosságú prioritás végrehajtásáról, különös tekintettel azokra, amelyek jelentős reformcsomagot alkotnak annak érdekében, hogy az Európai Tanács visszatérjen a kérdésre vonatkozó döntéséhez; hangsúlyozza, hogy a tagjelölt státusz megadása hozzájárulhat a nacionalista retorika enyhítéséhez, csökkentheti az etnikai megosztottságot, ösztönözheti az optimizmust, és jobb európai jövőt teremthet a bosznia-hercegovinai polgárok számára; hangsúlyozza, hogy Bosznia-Hercegovinának támogató üzenetre és hiteles csatlakozási perspektívára van szüksége;